དེ་ནས་གནས་བདག་གི་སྐུལ་མ་དང་ཡི་དམ་གྱི་ལུང་བསྟན་བྱུང་བར་བརྟེན།གནས་མཆོག་ཁ་བ་དཀར་པོའི་གནས་སྒོ་དབྱེ་ཞིང་འགྲོ་འདུལ་དུས་ལ་བབ་པར་གོ་ནས་ཤེར་བྲག་གི་འཛུལ་ཕུག་གི་གདོང་ནས་བྲག་ཟང་ཐལ་དུ་བརྟོལ་ཏེ།རི་རྩེ་ལྟ་བས་མི་ངོམས་པ་ནས་བྱ་རྒོད་ཕུག་པ་ཞེས་བྱ་བ་ཡོད་པས།དེ་ན་བྱོན་ཏེ་རྨི་ལམ་དང་བཀྲ་ཤིས་ཡང་དག་པར་བརྗོད་ནས་བྱ་ལྡིང་བ་བཞིན་དུ་འཕུར།རྟ་ཤོད་བྱེ་མའི་རི་རྒྱུད་དུ་གཤེགས་སོ།།དེའི་དུས་སུ་ཡུལ་མི་ཐམས་ཅད་ཀྱིས་མཚན་ནག་པོ་དགུང་འཕུར་དུ་གསོལ།བྱེ་མའི་རི་རྒྱུད་དུ་ལ་མཐོ་བ་ཞིག་གི་རྩེར་སླེབས་ནས་བལྟས་ཙ་ན།རི་ཐམས་ཅད་ཁྲ་སྨུག་ཧྲུག་གི་མཐོང་བས་ཉམས་སྐྱོ་ཞིང་ཤར་ཕྱོགས་སུ་གཟིགས་ནས་ཁ་བ་དཀར་པོ་དྲན་པའི་མགུར་འདི་བཞེས་སོ།།ཨེ་མ་ཨེ་མ་ཤར་ཕྱོགས་ཕ་ཀི་ན།།སྤྲིན་དཀར་གངས་རི་བརྩེགས་འདྲའི་འོག་རོལ་དུ།།གནས་ཁ་བ་དཀར་པོ་དེ་ཡིན་ན་སྤྲོ་བ་ལ།།ང་བུ་ཡིས་མཇལ་རྒྱུ་བྱུང་ན་སྐྱིད་པ་ལ།།མཇལ་ནས་སྐོར་བ་གྲུབ་ན་དགའ་བ་ལ།།གངས་རི་ན་བུན་ལྡན་པས་དཔང་མཐོ་བ།།བཀྲ་ཤིས་དུང་གི་རྒྱལ་མཚན་འཕྱར་འདྲ་བ།།ཁ་བ་དཀར་པོ་དེ་ཡིན་ན་སྤྲོ་བ་ལ།།ང་བུ་ཡིས་མཇལ་རྒྱུ་བྱུང་ན་སྐྱིད་པ་ལ།།མཇལ་ནས་སྐོར་བ་གྲུབ་ན་དགའ་བ་ལ།།སྤྲིན་སྨུག་པོ་བླ་བྲེ་ཕུབ་འདྲའི་འོགརི་སྨུག་པོ་དུང་གི་མགུལ་དཀྲིས་ཅན།།ཁ་བ་དཀར་པོ་དེ་ཡིན་ན་སྤྲོ་བ་ལ།།བུ་ང་ཡིས་མཇལ་རྒྱུ་བྱུང་ན་སྐྱིད་པ་ལ།།མཇལ་ནས་སྐོར་བ་གྲུབ་ན་དགའ་བ་ལ།།སྤྲིན་སེར་པོ་གསེར་གདུགས་ཕུབ་འདྲའི་འོག།སྤང་རི་སྔོན་པོ་བྲག་དཀར་གྱི་ཟེ་བ་ཅན།།ཁ་བ་དཀར་པོ་དེ་ཡིན་ན་སྤྲོ་བ་ལ།།ང་བུ་ཡིས་མཇལ་ན་སྐྱིད་པ་ལ།།མཇལ་ནས་སྐོར་བ་གྲུབ་ན་དགའ་བ་ལ།།སྤྲིན་པ་དམར་སེར་ཆོས་གོས་བརྐྱང་འདྲའི་འོག།རི་ཁྲ་བོ་གཟི་ཡི་མཆོད་རྟེན་འདྲ།།མགུལ་དུ་གཡུ་ཡི་ན་བུན་ཅན།།ཁ་བ་དཀར་པོ་དེ་ཡིན་ན་སྤྲོ་བ་ལ།།བུ་ང་ཡིས་མཇལ་ན་སྐྱིད་པ་ལ།།མཇལ་ནས་སྐོར་བ་གྲུབ་ན་དགའ་བ་ལ།།དེ་རིང་ཤར་ཕྱོགས་ཕ་ཀིར་བལྟས་ཙ་ན།།ནམ་མཁའ་སྔོ་ཞིང་ལྷོ་སྤྲིན་རྒྱུན་དུ་ཆགས།།བར་སྣང་ན་བུན་རི་རྣམས་ཁྲོམ་ལྟར་ཚོགས།།དེ་རིང་རྟ་ཤོད་རི་ཡི་ལ་ཁ་འདིར།།རྣམ་འབྱོར་ཕ་མེད་མ་མེད་འཁྱམས་པའི་ཚེ།།རྟོགས་པ་འཕེལ་འགྲིབ་མེད་པའི་སྤྲོ་བ་འཕེལ།།ཤེས་པ་ཡེངས་མེད་འཁྲུལ་མེད་ལྟད་མོ་བལྟ།།མོས་གུས་ཐང་ལྷོད་མེད་པར་གསོལ་བ་ཐོབས།།ཨེ་མ་ཨེ་མ་ནུབ་ཕྱོགས་ཡར་ལ་བལྟས་ཙམ་ན།།ལྷོ་སྤྲིན་རི་བོ་རྫོགས་པའི་མཚམས་རོལ་ན།།རི་བོ་སྨུག་པོ་རྫ་རི་ཟང་ངེ་བ།།ཤེལ་བྲག་ཉི་མ་རྫོང་དེ་ཨེ་ཡིན་ལ།།དེ་ན་ཡོད་པའི་དཀྱིལ་འཁོར་ལྷ་ཚོགས་རྣམས།།དྲན་མ་ཐག་ནས་ཕྱིན་ན་དགའ་བ་ལ།།ཕྱིན་མ་ཐག་ནས་མཇལ་ན་སྐྱིད་པ་ལ།།དེ་ནས་ལྷོ་ནུབ་ཕྱོགས་ནས་བལྟས་ཙ་ན།།སྟོང་གསལ་ནམ་མཁའ་རྫོགས་པའི་ཕ་མཐའ་ན།།ཨོ་རྒྱན་མཁའ་འགྲོའི་ཡུལ་དེ་ཨེ་ཡིན་ལ།།དཔལ་རི་པདྨ་འོད་ཀྱི་གཞལ་ཡས་སུ།།འཆི་མེད་པདྨ་འབྱུང་གནས་ཡང་ཡང་དྲན།།དྲན་མ་ཐག་ནས་ཕྱིན་ན་དགའ་བ་ལ།།ང་སྤྲང་བུ་ཁེར་བུར་འགྲོ་བ་ནི།།དམའ་རྒྱ་མཚོའི་འགྲམ་ན་ཕྱིན་ཡང་སྤྲོ།།བར་ལེ་འཕྲང་འགག་ལ་ཕྱིན་ཡང་བདེ།།མི་མེད་པའི་ཡུལ་དུ་ཕྱིན་ཡང་སྐྱིད།།མི་མང་བའི་གསེབ་ཏུ་ཕྱིན་ཡང་དགའ།།ང་སྤྲང་པོ་མ་རེད་རྒྱལ་པོར་གདའ།།སེམས་དོགས་པ་མི་དགོས་དགྲ་ལས་རྒྱལ།།ཀུན་ངོ་སྲུང་མ་དགོས་གཉེན་ལས་རྒྱལ།།ནོར་བོར་དོགས་མི་དགོས་དགྲ་ལས་རྒྱལ།།ལར་གཡེངས་བ་མ་དགོས་ཀུན་ལས་རྒྱལ།།བུ་རྒྱལ་ཞིང་དབེན་རིར་གནས་མཇལ་འགྲོ།ཞེས་གསུངས་ནས་ཕྱིར་ཚ་བ་སྒང་གི་སྒྲོལ་མ་ལྷ་ཁང་ཕྱོགས་སུ་ཕེབས།རི་བུ་ཆུང་ནས་དཀོར་ཆེན་ཐང་ཕྱོགས།ཨོཾ་མུ་ཕྲག་དཀར་བརྒྱུད་ནས་སྨུག་མེ་རི་དང་།རྡོ་རྗེ་དྲིལ་དཀར་སྒྲོ་བྲག་འགག།ལྷོ་ལ་རྟ་མགྲིན་དམར་པོའི་གནས་སོགས་རྟ་གོན་གྱི་གནས་སྲུང་དང།ལུང་བསྟན་ཞལ་གདམས་མགུར་མ་སོགས་དང་ལྷ་སྲིན་སྡེ་བརྒྱད་རིམ་བཞིན་དམ་ལ་བཏགས།ས་འདུལ་གྱི་འཕྲིན་ལས་སོགས་མང་བར་མཛད་པ་གཞན་དུ་གསལ།དེ་ནས་གནས་མདུན་བུལ་ཐོག་སྒང་ཞེས་པར་བྱོན་ནས་གནས་བདག་སོགས་ཀྱི་སྐུལ་མ་ཡང་ཡང་མཛད།དེའི་ཚེ་རྣལ་འབྱོར་ནག་པོ་དགུང་འཕུར་པས་གནས་བསྟོད་ཀྱི་མགུར་མ་འདི་སྨྲས་སོ།ན་མོ་བཛྲ་པ་ནི་ཡེ།སྐྱབས་དཀོན་མཆོག་གསུམ་ལ་གསོལ་བ་འདེབས།།རྣལ་འབྱོར་ཁེར་བུར་འཁྱམས་པའི་སྡུག་མཐའ་ལ།།གནས་མཆོག་ཁ་བ་དཀར་པོ་འདི་མཇལ་བ་ཨེ་བདེན་ཨང་།།བདེན་ན་སྐོར་བ་འགྲུབ་པའི་སྐལ་ཡོད་དམ།།དེ་ཀུན་གྲུབ་ན་ལུང་བསྟན་དྲིན་རེ་ཆེ།།དྲིན་ཆེན་གྲུབ་ན་རྣམ་འབྱོར་ཡིད་རེ་དགའ།།ཡར་མཇལ་སྤྲིན་དཀར་ལྟ་བུའི་ན་བུན་གསེང་།།རི་བོ་དཀར་པོ་སེང་གེ་མཁའ་འཕྱོ་འདྲ།།ལེགས་པར་མཇལ་ན་ཚངས་པའི་ཡུལ་རྩི་འདྲ།།འཁོར་གྱི་རི་ཕྲ་དུང་གི་རྒྱལ་མཚན་འདྲ།།ཐང་དང་མཚོ་རྣམས་གསེར་གཡུའི་མཎྚལ་འདྲ།།ལུང་དང་ཆུ་བོ་དཀྱིལ་འཁོར་སྒོར་མ་འདྲ།།དེ་འདྲའི་གནས་མཆོག་ཡ་མཚན་ཁྱད་འཕགས་འདི།།ལུང་བསྟན་ངེས་པ་རྙེད་ནས་ཕྱོགས་བྲལ་ཕྱིན།།ཁ་བ་དཀར་པོ་བསམ་བཞིན་ལོ་ཟླ་འདས།།རྣམ་འབྱོར་ཕ་མེད་མ་མེད་འགྲོ་བ་འདི།།ཕྱོགས་ཀྱི་གནས་རི་མཇལ་དུ་འགྲོ་བ་སྟེ།།ད་བར་གནས་མཆོག་འདི་རུ་མ་ཕྱིན་པས།།ད་ནི་རྣལ་འབྱོར་བསམ་པའི་གནས་དང་མཇལ།།བླ་མ་བཀའ་དྲིན་ཅན་གྱི་ཐུགས་རྗེ་དང་།།གནས་མཆོག་བྱིན་རླབས་ཅན་གྱི་ངེས་པ་ཡིན།།རྣལ་འབྱོར་བསམ་ཀུན་གྲུབ་པའི་ཤིས་པ་སྩོལ།།ཅེས་གསུངས་ནས་ཤུག་ལ་བརྒྱུད་ནས་འཇུས་ནང་ནས་མཆོད་རྟེན་དཀར་ཆུང་རིམ་བཞིན་གནས་ལམ་ཕྱག་རྗེས་ཞབས་རྗེས་གནས་རྟགས་སོགས་ཁྱད་པར་ཅན་མང་པོ་མཐོང་།རྡོ་སྐས་ལ་དང་བྱ་རོག་གདོང་དང་དངུལ་ཆུ་ལྷ་ཁང་བཅས་ནས་ལ་ལ་མཁའ་ལ་འཕུར།ལ་ལ་ནི་ཕེབས།ལ་ལ་ནི་ཆུར་མི་བྱིངས་བ་མཛད་ནས་ཞབས་ཀྱིས་བཅགས།རྒྱལ་མོ་རྔུལ་ཆུའི་རྒྱུད་འཇའ་ལུང་ཕུའི་ལྷ་ཁང་གི་ཕྱོགས་སུ་ཕེབས་པས།དེ་ཡི་མདོར་གུ་རྟ་རྩེ་ཞེས་པའི་ཤིང་སྡོང་ཆེན་པོ་ཡོད་པར་འདྲེ་སྲིན་མ་རུང་བ་ཐམས་ཅད་ཚོགས་ནས་ཡུལ་དེར་མི་དགེ་བའི་ལྟས་སྣ་ཚོགས་བྱུང་བས།བླ་མ་དེའི་རྩར་ཕེབས་ཏེ་ཉམས་རྟོགས་ཀྱི་མགུར་འདི་སྨྲས་སོ།།ན་མོ་བཛྲ་པ་ཎི་ཡེ།དཔལ་ཕྱག་ན་རྡོ་རྗེའི་ཞབས་ལ་འདུ།ཨ་ཙ་མ་གདོན་བགེགས་འབྱུང་པོ་ཀུན།།སྐྱེ་མེད་བྱང་ཆུབ་སེམས་འདི་མ་རྟོགས་ཤིང་།བདག་འཛིན་གཅོང་རོང་སྦུབས་སུ་རབ་འཐུམ་པས།།ང་བདག་ཡིད་ལུས་ལས་ངན་སྡུག་བསྔལ་གྱིས།།རབ་མནར་གདོན་བགེགས་སྣང་སྲིད་ལྷ་འདྲེའི་ཚོགས།།རྣལ་འབྱོར་སྨོན་པའི་བདེན་ཚིག་གླུ་འདི་ཉོན།།ཁྱོད་འདིར་ཚོགས་ཀྱི་ལྷ་འདྲེ་མ་ལུས་ཀུན།།སྔོན་ཉོན་མོངས་ཀྱི་བག་ཆགས་མ་དག་པས།།ལས་བདེ་སྡུག་ལ་ཆགས་པས་སྡུག་བསྔལ་མྱོང་།།སེམས་བྱང་ཆུབ་ཀྱི་ངོ་སྤྲོད་མ་ཐོབ་པས།།རྒྱུ་མ་རིག་ཏུ་འཁྲུལ་བས་འཁོར་བར་འཁྱམས།།རྐྱེན་ཞེ་སྡང་གི་ཤེས་པ་མ་གྲོལ་བས།།སེམས་ཕྲག་དོག་སོགས་གཞན་ལ་འཚེ་བ་བྱེད།།རྒྱུ་ང་རྒྱལ་དང་ཆགས་པ་མ་གྲོལ་བས།།ཁྱོད་སྣང་གཟུགས་ཀྱི་དངོས་ཡོད་མི་ལ་རློམས།།སྔོན་སྦྱིན་སྟོབས་ཀྱི་འབྱོར་བ་མ་ཐོང་བས།།ད་སྣང་གཟུགས་འདི་བཟའ་བཏུང་གིས་མ་ཚིམས་པར།།ལར་སྐྱེ་འགྲོ་ལ་འཚེ་དང་ཡུལ་འདིར་རློམས།།ཁྱོད་བདེ་སྐྱིད་ཀྱི་སྐལ་བ་ཅི་ནས་དབེན།།ལར་བསམ་བཞིན་བསམ་ན་ཡིད་རེ་འཕྱོ།།ཁྱོད་སྣང་སྲིད་ཀྱི་ལྷ་འདྲེ་གདོན་བགེགས་ཀུན།།ཡར་བདེ་འགྲོའི་མི་ལུས་མ་ཐོབ་ཅིང་།།མར་དམྱལ་ཁམས་ཀྱི་སྡུག་བསྔལ་བགྲང་མཐའ་ཟད།།བར་རི་བྲག་ལ་ང་ཡུལ་བདག་གིར་ཆགས།།ཁྱོད་བདག་སྣང་གི་སྟོང་གཟུགས་ཡིན་པའི་ཕྱིར།།དུས་རྒྱུན་དུ་འཁོར་བའི་གནས་སུ་ལྷུང་།།ད་དུས་སངས་རྒྱས་ཐོབ་པའི་ཕྱིར།།ངས་ཡེ་ཤེས་ཐུགས་རྗེའི་རལ་གྲི་ཡིས།།ཁྱོད་གཟུགས་ཕུང་བསྒྲལ་བའི་དུས་ལ་བབས།།ཞེས་གསུངས་ནས་ཤིང་དེ་རྫུ་འཕྲུལ་གྱིས་བཅད།།ལྷ་སྲིན་སྡེ་བརྒྱད་ཐམས་ཅད་དམ་ལ་བཏགས་ནས་ཡེ་ཤེས་དབྱིངས་ཀྱི་མཁའ་འགྲོ་མར་རྔ་གསུམ་བཟོ་བཅོས་པའི་རྩེ་ལ་གསང་བ་ལྷ་འབོད།བར་ལ་གསང་བ་འབྲུག་སྒྲོགས།རྩ་བར་གསང་བ་དགྲ་འདུལ་རྣམས་ཏེ་སྐུ་གསུམ་གྱི་མཚོན་བྱེད་རྔ་གསུམ་བཟོས།དེ་ནས་ནག་པོ་པས་ན་བཟའ་བེར་ནག་པོ་ཞིག་བཞེས་ནས་སྨྱོན་སྤྱོད་མཛད།ཡུལ་མི་རྣམས་ཀྱིས་མི་གོས་ནག་པོ་གྱོན་པ་ཞིག་དང་བུད་མེད་འགས་ཤིང་གཉན་དེ་བཅད་ནས་རྔ་གསུམ་བཟོ་གི་འདུག་ཟེར།ཕལ་ཆེར་གྱི་དད་པ་ཚད་མེད་པར་སྐྱེས།དེ་ན་ཡོད་པའི་མི་རྣམས་ཀྱིས་རྗེ་ཁྱོད་དང་ཁྱད་པར་མེད་པའི་རྟེན་གསུམ་ཞིག་གནང་དུ་གསོལ་ཞུས་པས།ལྷ་ཁང་དུ་ང་ཡི་སྐུ་འདྲ་ཞིག་བཞེངས།བླ་ཤིང་གི་རྩ་བ་དེར་ཉར་ཚགས་གྱིས་དང་འདྲེ་བདུད་ཀྱི་ཁ་སྣོན་དང་གནས་ཀྱི་ཡོན་ཏན་རྫོགས་པར་འབྱུང་གསུངས།དེ་ཕྱིན་ཕྱི་ནང་གསང་གསུམ་གྱི་བསྐོར་བ་ལན་གསུམ་ནམ་མཁའ་ལ་གཤེགས་ཏེ་མཛད་པས་གནས་ཀྱི་ཡོན་ཏན་ཐམས་ཅད་ཡོངས་སུ་རྫོགས་པ་མཇལ།རྒྱ་ནག་ཁྲི་སྒོ་ཡན།བོད་རུ་བཞི་མན།འཛམ་གླིང་ཐམས་ཅད་ལ་གནས་འདི་ཡོངས་གྲགས་སུ་བྱུང་།ལོ་རྒྱུས་དང་གནས་ཡིག་ཕྱི་ནང་གི་ལུང་བསྟན་བཅས་མང་བར་བརྟེན་གཞན་དུ་གསལ།འདི་ནི་བསྡུས་པ་ཆུ་ཐིགས་ཙམ་མོ།།དེ་ཡི་ཕྱི་མར་སྐྱེས་བུ་ཡེ་ཤེས་རྡོ་རྗེ་དང་།ཀརྨ་པ་དང་རྒྱལ་བ་འབྲི་འབྲུག་ལ་སོགས་པའི་ཕྱོགས་གཞན་གྱི་གྲུབ་ཐོབ་འགའ་ཞིག་ཀྱང་གནས་དེར་ཕེབས་པར་གྲགས་སོ།དེ་ཐམས་ཅད་ཁ་བ་དཀར་པོའི་གནས་ཀྱི་ཞལ་ཕྱེས་པའི་སྐོར་རོ།།།།